**La plimbare printre stele**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi iau visul de căpăstru

Şi pornesc cu el la drum.

Am ajuns până la stele,

Suntem buni amici acum.

Ne jucăm şi ne dăm huţa

Pe-o steluţă mică, mică.

E atât de sus, dar mie

Nici un pic nu-mi este frică.

Obosit de-atâta scrânciob,

Merg spre stele să le zic:

Noapte bună, hai, steluţe,

Mai dormiţi şi voi un pic.

Mie-mi este dor de casă.

Unde e căsuţa mea?

Vai de mine, ce ne facem?

Şi Pământul e o stea!

Oare cum îl vom găsi?

Ceru-i doldora de stele,

Toate-s mici şi luminoase,

Toate seamănă-ntre ele.

Deodată o steluţă

Clipoceşte, bag de seamă,

Cu lumina ei albastră,

Face semne că ne cheamă.

Face semne să ne ducem,

Să-i venim în ospeţie.

Plec cu visul într-acolo,

Înspre steaua sinilie.

Observăm că steaua noastră

E Pământul, ne-a găsit

El pe noi şi-acum ne strigă:

– Copilaşi, bine-aţi venit!